เบิกประกันผ่านมือถือ
พฤติกรรมของลูกค้าที่เปลี่ยนไป หันมาใช้สมาร์ทโฟนและเชื่อมต่ออินเทอร์เน็ตตลอด 24 ชั่วโมง และทำธุรกรรมทางการเงิน
1 เม.ย. 2560

โดย...วารุณี อินวันนาพฤติกรรมของลูกค้าที่เปลี่ยนไป หันมาใช้สมาร์ทโฟนและเชื่อมต่ออินเทอร์เน็ตตลอด 24 ชั่วโมง และทำธุรกรรมทางการเงิน โอนเงิน ชำระค่าสินค้า สั่งซื้อสินค้า ผ่านโทรศัพท์มือถือ และระบบออนไลน์มากขึ้น บริษัทประกันชีวิตจึงต้องปฏิรูปการจ่ายค่าสินไหมทดแทน (เคลม) ตามสิทธิประกันสุขภาพ และประกันอุบัติเหตุส่วนบุคคล จากเดิมลูกค้าต้องส่งแฟกซ์เอกสารไปเบิกกับบริษัทประกัน หรือนำไปเบิกที่บริษัทโดยตรง ก็เปลี่ยนมาเป็นการเบิกผ่านออนไลน์ ที่ขณะนี้มีความนิยมสูงขึ้น ทั้งในรูปของโรงพยาบาลออนไลน์ตรงกับบริษัทประกันชีวิต และลูกค้าทำเรื่องเบิกตรงกับทางบริษัทประกันชีวิตผ่านโทรศัพท์มือถือพัชรา ทวีชัยวัฒนะ รองกรรมการผู้จัดการใหญ่ สายงานบริหารการตลาดและสื่อสารองค์กร บริษัท อลิอันซ์ อยุธยา ประกันชีวิต กล่าวว่า จากพฤติกรรมของลูกค้าวัย 20-50 ปี ที่เปลี่ยนไป หันไปใช้สมาร์ทโฟนที่เชื่อมต่อกับอินเทอร์เน็ตทำธุรกรรมทางการเงินต่างๆ บริษัทจึงต้องปฏิรูปการให้บริการ โดยเฉพาะการเคลมค่ารักษาพยาบาล ผ่านแอพพลิเคชั่น My Allianz ที่สามารถใช้บริการได้ตลอด 24 ชั่วโมงสำหรับแอพพลิเคชั่นนี้ เมื่อลูกค้าดาวน์โหลดจะสามารถตรวจสอบข้อมูลกรมธรรม์ที่มีอยู่กับบริษัทได้ทั้งหมด รายชื่อโรงพยาบาลในเครือข่าย ซึ่งเป็นข้อมูลพื้นฐานที่หลายบริษัทประกันชีวิตอื่นๆ มี แต่มีความก้าวหน้าในส่วนของการเรียกร้องค่าสินไหมทดแทนจากการเข้ารับการรักษาพยาบาลได้ โดยกรณีการเจ็บป่วยที่ไม่ซับซ้อน บริษัทสามารถอนุมัติได้ทันทีที่ลูกค้าทำเรื่องขอเคลมยกตัวอย่าง การเข้ารับการรักษาไข้หวัดใหญ่ เมื่อลูกค้าเข้าไปที่แอพจะมีเมนูให้เลือกดูกรมธรรม์ จะมีวงเงินค่ารักษากรณีนอนรักษาตัวในโรงพยาบาล หรือไม่ได้นอนรักษาตัว เมื่อลูกค้าเลือกก็สามารถแนบเอกสารที่ทางโรงพยาบาลออกให้ รวมถึงบัญชีเงินฝากธนาคาร หลังจากนั้นก็ยืนยัน โดยใช้เวลาไม่ถึง 10 นาที บริษัทจะโอนเงินเข้าบัญชีลูกค้าได้เลยทั้งนี้ บริษัทคาดหวังว่า จะมีลูกค้าในกลุ่มอายุ 20-50 ปี ที่มีอยู่ 2 แสนคน จะใช้แอพพลิเคชั่นนี้ 50% หรือ 1 แสนคน และเคลมผ่านมือถือผ่านแอพนี้ 15% ของ 1 แสนคน หรือประมาณ 1.5 หมื่นคน“เราเริ่มการเคลมออนไลน์ผ่านมือถือกับลูกค้าโดยตรงก่อน จากนั้นจึงจะพัฒนาระบบเคลมออนไลน์กับโรงพยาบาล ซึ่งแนวโน้มการให้บริการจ่ายค่ารักษาจะมุ่งให้ออนไลน์ได้” พัชรา กล่าวด้าน นพดล สันติภากรณ์ กรรมการผู้จัดการ บริษัท กลางคุ้มครองผู้ประสบภัยจากรถ กล่าวว่า ขณะนี้มีบริษัทประกันชีวิตและบริษัทประกันวินาศภัยรวม 6 แห่ง จะใช้บริการตรวจสอบสิทธิค่ารักษา และเคลมออนไลน์ ประกันสุขภาพและประกันอุบัติเหตุส่วนบุคคล ผ่านระบบสินไหมอัตโนมัติ หรือ อี-เคลม ตรงกับทางโรงพยาบาลที่ใช้ระบบนี้กับบริษัท กลางฯ 2,533 แห่งอย่างไรก็ตาม ขณะนี้ยังเปิดเผยรายละเอียดของทั้ง 6 บริษัทไม่ได้ เพราะมีสัญญาเก็บเป็นความลับ และอยู่ระหว่างการทดสอบความถูกต้อง ข้อมูลที่ใช้ในการตรวจสอบ ประกอบด้วย ชื่อกรมธรรม์ที่เคลมได้ วงเงินที่เคลมได้ ขั้นตอนการเคลม ที่โรงพยาบาลจะดำเนินการให้หมด และไม่ต้องสำรองจ่ายล่วงหน้า“จะมีการประชุมกับ 6 บริษัท อีก 2 รอบ เพื่อทำความเข้าใจในวิธีการ และกระบวนการ การทำงานของระบบ โดยมีการเชื่อมต่อระหว่างบริษัทประกัน โรงพยาบาล และบริษัท กลางฯ เรียบร้อยแล้ว” นพดล กล่าวจุฑาทอง จารุมิลินท เลขาธิการสำนักงานอัตราเบี้ยประกันวินาศภัย (IPRB) กล่าวว่า ขณะนี้อยู่ระหว่างให้บริษัทประกันวินาศภัยจัดส่งฐานข้อมูลประกันสุขภาพและประกันอุบัติเหตุส่วนบุคคล เพื่อทำการเชื่อมต่อข้อมูลกับหน่วยงานที่เกี่ยวข้องในการตรวจสอบรายชื่อ และสิทธิการรักษาพยาบาล และนำข้อมูลไปทำการวิเคราะห์วิจัย ปรับอัตราเบี้ยประกันภัยให้เหมาะสมกับความเสี่ยงของลูกค้าที่เปลี่ยนแปลงไป โดยมีอายุยืนนานขึ้น และไทยจะเข้าสู่สังคมผู้สูงอายุในเร็วๆ นี้ด้าน สุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า คปภ.มีนโยบายสนับสนุนให้ภาคธุรกิจนำระบบเทคโนโลยีสมัยใหม่เข้ามาใช้ในการบริหารจัดการ เพราะนอกจากจะทำให้ประหยัดงบประมาณและเกิดประสิทธิภาพแล้ว ยังเป็นการให้บริการประชาชนได้อย่างครบวงจรทั้งหมดนี้ คือ พัฒนาการรูปแบบการเรียกร้องค่าสินไหมทดแทนผ่านโทรศัพท์มือถือ หรือระบบออนไลน์ที่ได้รับความนิยมเพิ่มขึ้นอย่างรวดเร็ว เพื่อสร้างความพึงพอใจให้ลูกค้าในยุคเปลี่ยนผ่านจากอะนาล็อกสู่ยุคดิจิทัล